Annette Beningová

**Annette Carol Beningová** (neprechýlene Annette Carol Bening; * 29. máj 1958, Topeka, Kansas, USA) je americká herečka. Bola štyri krát nominovaná na Academy Awards a v roku 2006 získala svoju hviezdu na Hollywoodskom chodníku slávy.

## Detstvo a mladosť
Beningová je dcérou cirkevnej sólistky a obchodníka s poistením. Jej rodičia sú rodákmi z Iowy a je anglického a nemeckého pôvodu. Beningová je najmladšou zo štyroch detí. V roku 1959 sa jej rodičia presťahovali do mesta Wichita v Kansase, kde prežila svoje rané detstvo. V roku 1965 jej otec dostal ponuku pracovať v San Diegu v Kalifornii, kde sa neskôr presťahovali. Už počas štúdia na strednej škole začala brať hodiny tanca v baletnom kurze, potom začala študovať aj herectvo. Štúdium dokončila na divadelnom konzervatóriu v San Franciscu. Po absolutóriu školy hrala v divadlách v San Franciscu a v Denveri. 

## Kariéra
Svoje divadelné herectvo predviedla i na Broadwayi, kedy v roku 1986 bola dokonca nominovaná na americkú prestížnu divadelnú cenu Tony. Súbežne s tým začala hrať aj v televízii. V roku 1989 si zahrala po boku hereckého obsadenia ako Colin Firth, Meg Tilly a Fairuza Balk vo filme *Valmont*, od režiséra Miloše Formana, kde stvárnila Markízu de Merteuil. O rok neskôr, bola nominovaná na Oscara za postavu vo filme *Švindliari*. V roku 1991 stvárnila jednu z úloh vo filme *Bugsy*, po boku Warrena Beattyho. Bola zvažovaná do role Catwoman, vo filme *Batman sa vracia* z roku 1992, ale kvôli tehotenstvu ju nahradila herečka Michelle Pfeiffer. 

V roku 1994 si po boku Michaela Douglasa si zahrala v dráme *Milostná aféra*. Režisér Tim Burton, si ju v roku 1996 vybral, pre stvárnenie postavy Barbary Land, v sci-fi filme *[[Mars útočí!]]*, kde si zahrala po boku hereckých hviezd ako Jack Nicholson, Glenn Close, Michael J. Fox či Pierce Brosnan. V roku 1999 si zahrala v režijom debute Sama Mendesa, *[[Americká krása]]*, kde stvárnila úlohu Carolyn Burnham. Film bol veľmi úspešný a získal päť nominácii na Academy Awards, vrátane nominácie Beningovej v kategórii Najlepšia herečka v hlavnej úlohe. Beningová získala za svoj herecký výkon tiež ocenenie BAFTA a SAG. V rovnakom roku sa vrátila aj divadla, kde stvárnila hlavnú postavu v divadelnej inscenácii ''Hedda Gabler''. Jej herecký výkon získal množstvo pozitívnych reakcii. Jej herecký výkon ocenil aj denník Los Angeles Times. 

V roku 2004 získala hlavnú úlohu vo filme *Božská Júlia*, ktorý režíroval maďarský režisér István Szabó. Jej herecký výkon bol pozitívne prijatý filmovými kritikmi a získala svoju tretiu nomináciu na Academy Awards a získala ocenenie Zlatý glóbus v kategórii Najlepšia herečka v komédii alebo v muzikáli. V roku 2006 nahradila herečku Julianne Moore, vo filme *Hlava nehlava.* V roku 2008 sa pridala k hereckému obsadeniu ako Meg Ryan, Debi Mazar, Eva Mendes, Jada Pinkett-Smith, Debra Messing či Carrie Fisher vo filme *Ženy*. Film bol remake-om pôvodnej verzie, z roku 1936. Napriek negatívnemu hodnoteniu filmových kritikov, film mal komerčný úspech. V roku 2009 si zahrala vo filme *Matka a dieťa*, kde za svoj herecký výkon získala pozitívne recenzie. O rok neskôr si zahrala v kontroverznom filme *[[Decká sú v pohode]]*, po boku Julianne Moore, s ktorou stvárnila lesbický pár. Jej herecký výkon bol pozitívne prijatý a viacero filmových kritikov poznamenali, že by si zaslúžila získať ocenenie Academy Awards, čo sa nestalo a získala len nomináciu. Získala však Zlatý glóbus či New York Film Critics Circle. 

V roku 2014 stvárnila jednu z úloh v divadelnej inscenácii *[[Kráľ Lear]]*, ktorú napísal William Shakespeare. V roku 2016 si zahrala *Pravidlá neplatia*, po boku Lily Collins a Warrena Beattyho. O rok neskôr stvárnila herečku Gloriu Grahame v životopisnom filme *[[Filmové hviezdy nezomierajú v Liverpoole]]*. Za svoj herecký výkon získala nomináciu na ocenenie BAFTA. V roku 2019 sa po tridsiatich dvoch rokoch vrátila na Broadway a účinkovala v divadelnej inscenácii *Všetci moji synovia*, za ktorú získala nomináciu na divadelné ocenenie Tony. V súčasnosti (2021) je podpredsedníčkou správnej rady The Actors Fund. Tiež hrala jednu z úloh vo filme *[[Smrť na Níle (film 2021)|Smrť na Níle]]*, ktorý režíroval herec Kenneth Branagh. Film bude mať premiéru v roku 2022 a Beningová si zahrala po boku hercov ako Kenneth Branagh, Armie Hammer, Gal Gadot či Letitia Wright.

## Súkromný život
Beningová bola dva krát vydatá. Prvý raz sa vydala v roku 1984 za choreografa J. Stevena Whitea. Ich manželstvo bolo bezdetné a skončilo sa v roku 1991. Od roku 1992 je druhýkrát vydatá za amerického herca, scenáristu, režiséra a filmového producenta Warrena Beattyho a má s ním štyri deti: Kathlyn (* 1992), Benjamina (* 1994), Isabel (* 1997) a Ellu Corinne (* 2000).

## Filmografia
* 1986 *Manhunt for Claude Dallas* (Ann Tillman)
* 1988 *Hostage* (Jill)
* 1988 *[[Báječná dovolenka]]* (Kate Craig)
* 1989 *[[Valmont (film)|Valmont]]* (markíza de Merteuil)
* 1990 *[[Pohľadnice z Hollywoodu]]* (Evelyn Ames)
* 1990 *[[Švidlairi]]* (Myra Langtry) ... nominácie na Oscara
* 1991 *[[Vopred vinní]]* (Ruth Merrill)
* 1991 *[[Myslite na Henryho]]* (Sarah Turner)
* 1991 *[[Bugsy]]* (Virginia Hill)
* 1994 *[[Milostná aféra]]* (Terry McKay)
* 1995 *[[Richard III. (film)|Richard III.]]* (Kráľovná Alžbeta)
* 1995 *[[Americky prezident (film)|Americký prezident]]* (Sydney Ellen Wade) ... nominácie na Zlatý glóbus
* 1996 *[[Mars útočí!]]* (Barbara Land)
* 1998 *[[Stav obliehania]]* (Elise Kraft / Sharon Bridger)
* 1999 *[[Prízraky zo snov]]* (Claire Cooper)
* 1999 *[[Americká krása]]* (Carolyn Burnham)
* 2000 *[[Z akej si planéty?]]* (Susan Anderson)
* 2003 *[[Krajina strelcov]]* (Sue Barlow)
* 2004 *[[Božská Julie]]* (Julia Lambert)
* 2005 *[[Mrs. Harris]]* (Jean Harris)
* 2006 *[[Hlava nehlava]]* (Deirdre Burroughs)
* 2008 *The Women* (Sylvia Fowler)

## Referencie

## Iné projekty

## Externé odkazy
* 
* 

## Zdroj

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Držiteľky ceny BAFTA za najlepšiu herečku v hlavnej úlohe
Kategória:Držiteľky ceny Zlatý glóbus za najlepší ženský herecký výkon (komédia/muzikál)
Kategória:Hollywoodsky chodník slávy
Kategória:Držiteľky ceny Satellite Award
Kategória:Držitelia Screen Actors Guild Award
Kategória:Účastníci Medzinárodného filmového festivalu Karlovy Vary
Kategória:Osobnosti USA anglického pôvodu
Kategória:Osobnosti USA nemeckého pôvodu
Kategória:Osobnosti z Topeky
Kategória:Americké shakespearovské herečky